<classify> MAMLAKA ya Viwanja vya Ndege Tanzania TAA, imetakiwa kuweka mikakati thabiti zaidi na mifumo wezeshi ya kukabiliana na magonjwa mbalimbali ya milipuko, ukiwamo wa virusi vya corona ambao umeibuka nchini China. Waziri wa Ujenzi, Uchukuzi na Mawasiliano, Isaack Kamwelwe alitoa angalizo hilo jana jijini Dar es Salaam wakati wa hafla ya uzinduzi wa bodi ya ushauri ya mamlaka hiyo. Mwenyekiti wa bodi hiyo ni Dk Masatu Chiguma na wajumbe wake watano ni Julius Ndyamukama, Dk Paschal Mugabe, Daniel Kiunsi, Christopher Mukoma na Alex Haraba. Kamwelwe aliitaka TAA kuendelea kuimarisha masuala ya ulinzi na usalama katika viwanja vya ndege, ikiwemo kushirikiana na mamlaka zote zinazofanya kazi katika viwanja vyote, hususani Uwanja wa Ndege wa Kimataifa wa Julius Nyerere JNIA ili kuhakikisha viwanja vya Tanzania sio chanzo cha kusambaza ugonjwa huo. Katika kushughulikia suala hili, maslahi mapana ya taifa yazingatiwe na pia usalama wa watendaji kazi uangaliwe. Vile vile mhakikishe kuwepo na usimamizi mzuri wa ardhi na miundombinu ya viwanja vyetu ikiwemo Jengo la Tatu la Abiria JNIA na utoaji wa huduma bora zaidi kwa wateja, alisema Kamwelwe. Alisema hivi sasa viwanja vichache tu, ndio vina hati na hilo sio jambo jema, hivyo TAA ihakikishe viwanja vyote vinapimwa na hati zinapatikana. Hii itasaidia kuongeza uhalali wenu wa kuongeza mapato ya TAA kwa kutumia ardhi hiyo, alisema. Alisema changamoto zilizopo ni mikataba iliyoingiwa hapo awali, ambayo tathmini yake inaonesha haina tija, uwekezaji mdogo katika viwanja vilivyo chini ya miliki yao, uboreshaji wa miundombinu ya viwanja ikiwemo uzio wa ndani na nje na uwezo wa kuzima moto kwa kiwango tarajiwa. Mkurugenzi Mkuu wa TAA, Julius Ndyamukama alisema mamlaka hiyo imekuwa ikikua mwaka hadi mwaka. Alitoa mfano wa mapato, miruko na mituo ya ndege na idadi ya abiria wanaotumia viwanja vinavyosimamiwa na mamlaka hiyo. Ndyamukama alisema TAA ilianzishwa ikiwa inazalisha mapato ya Sh bilioni 6.3 kwa mwaka, lakini sasa yamefikia Sh bilioni 105.2 kwa mwaka, ambayo ni sawa na ongezeko la asilimia 1,570. Alisema ilianzishwa ikiwa na miruko na mituo ya ndege 62,221 kwa mwaka na sasa imefikia 146,593 kwa mwaka, ambalo ni sawa na ongezeko la asilimia 135.6. Ilianzishwa ikiwa na idadi ya abiria 846,906 kwa mwaka na sasa imefikia 3,473,658 kwa mwaka ambao ni sawa na ongezeko la asilimia 310, alisema bosi huyo wa TAA  <topic>: kitaifa 